text: KIF Kolding København vinder storsejr
  09 maj 2015 kl. 14.06
  Første DM-semifinale mellem Aalborg og KIF Kolding København blev en meget ensidig affære.
  KIF Kolding København gik ind i DM-semifinalerne mod Aalborg Håndbold som favoritter, og skulle nogen have haft en tro på, at nordjyderne kunne drille Kasper Hvidt og co., så må den tro være slukket efter første kamp.
  Det jysk-københavnske fusionsmandskab vandt sikkert med 27-21, og Aalborg skal virkelig finde noget magi frem, hvis holdet skal gøre sig forhåbninger om at vende billedet i returkampen.
  Hjemme i Aalborg var Jesper Jensens mandskab fuldstændig overmatchet fra første minut mod KIF Kolding København. Udeholdet bragte sig hurtigt på 5-1, og derfra så holdet sig ikke tilbage.
  15-8 lød stillingen ved pausen i en meget ensidig affære.
  Ole Erevik i Aalborg-målet begyndte fra starten af anden halvleg at byde ind med lidt redninger, men det var slet ikke nok til at få kontakt med udeholdet.
  Kim Andersson og Bo Spellerberg var begge godt skydende for KIF Kolding København, mens Martin Larsen agerede enmandshær i Aalborgs bagkæde. Han noterede sig for syv flotte scoringer.
  Bo Spellerberg stod for otte scoringer for udeholdet.
  Selvom sejren var sikker, slap KIF Kolding København ikke gaspedalen fuldstændigt, og derfor blev Aalborg holdt fra livet.
  Aalborg fik kun lov til at spise en lille bid af forspringet, så sejren til sidst kom til at lyde på 27-21.
  Anden semifinale spilles 23. maj i TRE-FOR Arena i Kolding.
  